<classify> NA FESTO POLEA APRILI 7 mwaka 2012 tasnia ya filamu ilipatwa na majonzi makubwa kutokana na kifo cha aliyekuwa mwigizaji nguli, Steven Kanumba, ambaye alikuwa kipenzi cha wengi ndani na nje ya nchi.Licha ya wengi kutokuamini kwa muda huo, baada ya muda ikagundulika kweli amefariki, hivyo majonzi zaidi yakarindima, huku kila mtu akisema lake kuhusu kifo hicho.Baada ya mazishi yake mashabiki walijipa matumaini kwamba tasnia hiyo licha ya kumpoteza mwigizaji huyo ingeendelea vema kutokana na kuwa na idadi kubwa ya waigizaji wenye sifa kama za Kanumba, lakini hadi leo mwaka wa tatu tasnia hiyo inaonekana kupoteza mvuto.Mwigizaji, Yobnesh Yussuf Batuli, alipotembelea Kampuni ya New Habari 2006 Ltd iliyopo Sinza Kijiweni, jijini Dar es Salaam inayochapisha magazeti ya Mtanzania, Bingwa, Dimba, Rai na The African, aliongeza chachu ya kutaka kujua zaidi anamkumbukaje Kanumba ambaye waliwahi kufanya kazi kwa ukaribu.Wasanii wengi hatujui tatizo ni nini, ndiyo maana naweza kusema kama ameacha laana kwa kuwa tumekutana mara kwa mara kuzungumzia jambo hilo, lakini kama tumeshindwa tumejitahidi na hakuna aliyeweza kufikia mvuto na uwezo wake kwa mashabiki, ndiyo maana tunaonekana kama tunapoteza mwelekeo na kifo chake ni kama kimeacha laana kwa filamu za Tanzania, anaeleza Batuli.Batuli, mwenye watoto wawili ambaye amezaa mapema kwa hofu ya uzuri wake kuisha kabla ya kupata motto, anasema wakati mwingine wanajikuta wakisema kwamba kwa sasa wanasubiri muujiza ya Mungu ndiyo kutokee mapinduzi mapya katika filamu za bongo, maana kwa sasa hali imeyumba.Tatizo nini?Batuli anasema zipo changamoto nyingi zinazowafanya wasifikie mafanikio aliyokuwa nayo Kanumba katika filamu, likiwemo la kutokuaminiwa na wafadhili kunakotokana na baadhi ya waigizaji maarufu wenye majina makubwa katika tasnia hiyo kudhulumu wafadhili hao kiasi kwamba hawataki kufanya kazi na waigizaji wengine wa filamu.Wapo wafadhili wameshatoa fedha nyingi kwa baadhi ya masupastaa wetu ili watengeneze filamu zenye ubora na kiwango cha juu ili kuleta hamasa katika soko la filamu kama ilivyokuwa enzi za Kanumba, lakini hakuna aliyethubutu hadi leo, wengi wao wametumia kwa maslahi ya pombe, mapenzi na mambo mengine, wamesahau kwamba walipewa fedha kwa ajili ya kufanyia mapinduzi ya filamu, anaeleza.Licha ya hayo, Batuli bado anaamini kwamba Kanumba alikuwa na vitu vingi vya ziada vilivyomfanya apendwe ndani na nje ya nchi, vikiwemo uthubutu wake, kujitambua na kuwa na uchungu wa mafanikio.Kanumba alikuwa hakurupuki, alikuwa hakati tamaa, hata alipokuwa akichekwa aliamini ipo siku atapigiwa vigelegele, alikuwa mbunifu na mpenda kukosolewa asiye na woga wa kufanya lolote analoona ni fursa kwake, anaendelea kumuelezea.Anasema: Kuna kipindi alikuwa anajipanga kwenda kuigiza na waigizaji wa Nigeria, aliponiambia mpango wake huo nilicheka kwamba anakwenda huko ataongea Kiingereza gani, lakini sikuamini jibu lake alisema watajua huko huko, kweli alikwenda na akaigiza na waigizaji wa Nigeria ambao ni maarufu.Nakumbuka tulikuwa tukikutana naye kwenye masomo ya Kiingereza, alipokwenda Big Brother watu walicheka Kiingereza chake, lakini hakukata tama, alizidi kujifunza na kujituma, hatimaye akacheza filamu ya Moses na mwigizaji maarufu nchini Nigeria, Ramsey Noah, tena kwa Kiingereza kizuri, kila mmoja akaikubali filamu hiyo na ujio wake wa kutangaza soko kimataifa, anaeleza Batuli huku akidai kwamba ni vigumu kuziba pengo la Kanumba. Haki milikiAkizungumzia haki miliki, Batuli anaeleza kwamba ni jambo baya linalowaumiza wasanii kwa kuwa baadhi ya wasambazaji wananunua hakimiliki za wasanii, hivyo wakifariki dunia hukosa haki zao nyingi za msingi.Mfano mzuri ni kwa Kanumba, kama kungekuwa na hakimiliki ya kazi zake nadhani filamu zake zingeendelea kuuzwa na fedha zingesaidia familia yake, lakini nadhani kwa sasa hali si hivyo, ushauri wangu ni kwamba wanunuaji wa kazi za wasanii wasinunue hakimiliki za kazi zao ili wawasaidie kupiga hatua ya kimaendeleo, anaeleza.MapenziBatuli anasema alikuwa anafahamu kwamba mwigizaji mwenzake, Nice Mohamed Mtunisi alikuwa akimpenda muda mrefu lakini alikuwa mzito kumtamkia.Mtunisi aliniogopa, domo zege, wajanja walimuwahi lakini baada ya kusikia nimeachana na mume wangu wa mwanzo akaja kwa gia zote, nikamkubali tukawa wapenzi, lakini hatukupata mtoto, anaeleza.Lakini kwa muda wote wa miaka miwili ya mapenzi yetu alikuwa akinitenda mno, alinidanganya mengi, ilifika kipindi aliniletea dada wa ndani kumbe ni mke mwezangu, nilipochunguza nikagundua kwamba ana mke aliyekuwa akiishi Kimara na pia nilisikia tetesi za kuwa na uhusiano wa kimapenzi na mwanamuziki, Pauline Zongo, nilipomuuliza alikataa.Anasema anakumbuka maisha ya Mtunisi kama maigizo, hakuwahi kumwambia kama alikuwa na mke, lakini alipofanya uchunguzi wake akagundua kwamba alikuwa na mke Kimara, alipomfuatilia yule mwanamke akaja moto akiwa na gazeti lake lililoandikwa habari zangu kuhusu Mtunisi, lakini baada ya kumtuliza na kuzungumza, tukatambua kwamba mwanamume huyo alikuwa akituchezea bila kujijua.Mtunisi alikuwa ndani, alipotoka akanipiga kibao, akidai nimekwenda kumfanyia fujo, hapo akaongeza hasira, mimi na yule mwanamke wake tulimchangia tukampiga sana, hatasahau na mapenzi yakaishia hapo, kila mtu akawa na maisha yake sina cha kukumbuka, zaidi najutia kupoteza muda wangu kwake, anaeleza Batuli.Kuasili watotoAkielezea maisha ya kuwa na watoto zaidi, anasema anatamani watoto zaidi lakini wa kike tena wawe mapacha.Napenda mtoto wa kike kwa kuwa nina watoto wawili wa kiume, nitazungumza na wataalamu wa masuala ya uzazi kama nitafanikiwa sawa lakini nikishindwa nitaasili mtoto wa kike, anaeleza.  <topic>: BURUDANI 